በሀዋሳ ከተማ ሦስት ሚሊየን ችግኞች ይተከላሉ
አዲስ አበባ፡- በሀዋሳ ከተማ የአረንጓዴ አሻራ የችግኝ ተከላ መርሃ ግብርን ዓላማ መሠረት በማድረግ ሦስት ሚሊየን ችግኝ ለመትከል መታሰቡን የከተማዋ ግብርና መምረያ አስታወቀ። 
የሀዋሳ ከተማ ግብርና መምሪያ ኃላፊ አቶ ፍቅረየሱስ አሸናፊ በተለይ ለአዲስ ዘመን ጋዜጣ እንደገለፁት፤ በሀዋሳ ከተማ ለታላቅ ሀገራዊ ራዕይ መሳካት በዘንድሮው ዓመት የአረንጓዴ አሻራ ችግኝ ተከላ መርሃ ግብር ሦስት ሚሊየን ችግኞችን ለመትከል ታቅዶ የዝግጅት ሥራዎች በማለቃቸው ወደ ሥራ ተገብቷል። የሦስት ሚሊየን ችግኝ ተከላ መርሃ ግብሩ በሀዋሳ ዙሪያ የሚገኙ 12 የገጠር ቀበሌዎችን ጨምሮ በከተማዋ በሚገኙ 20 ተፋሰሶች ላይ የሚከናወን ይሆናል። 
እንደ አቶ ፍቅረየሱስ ገለፃ፤ የችግኝ ተከላው የሚከናወነው የአካባቢ ጥበቃና የአረንጓዴ አሻራ ዓላማን መሠረት ያደረገ ሲሆን፤ ለዚህም ችግኝ ከማፍላት ጀምሮ ጉዳጓድ እስከማዘጋጀት ሰፊ ዝግጅት ተደርጓል። እንደ ዋንዛ፤ ዝግባና ወይራ የመሳሰሉ የዛፍ ችግኞች ተዘጋጅተዋል። 300 ሺህ የውበት ዛፎች፤ ሁለት ነጥብ ሰባት ሚሊየን ዘርፈ ብዙ ጠቀሜታ ያላቸው ተክሎች፤ እንዲሁም አገር በቀልና በአርሶ አደር ጓሮ የሚበቅሉ ሌሎች ዛፎችን ለመትክል ታስቧል። 
አቶ ፍቅረየሱስ፤ በአንዳንድ አካባቢዎች ተከላው መጀመሩን ገልፀው፤ ሁሉም ነዋሪ ለኮሮና ቫይረስ ተጋላጭ በማይሆንበት አግባብ ተከላውን እያከናወነ መሆኑንም ጠቁመዋል። መትከል ብቻ ሳይሆን ከተከላው በኋላ እንዴት መንከባከብ እንደሚገባም ለማህበረሰቡ ግንዛቤ መሰጠቱን አመላክተዋል። 
ተፋሰሶች ላይ የሚተከሉት ሁለት ሚሊየን ችግኞችን በባለቤትንት የሚንከባከባቸው እንዳሉ፤ ተከላው ሲጠናቀቅ ለማሕበረሰቡ ርክክብ እንደሚደረግና ቀሪዎቹን ችግኞች በአርሶ አደሩ ጓሮ ስለሚተከሉ ማህበረሰቡ ራሱ ለመንከባከብ ኃላፊነት እንደሚወስድ አስታውቀዋል። 
በከተማው ለግብርና አግልግሎት ሊውሉ የሚችሉ ሰፋፊ ሄክታር መሬቶች መኖራቸውን የሚናገሩት አቶ ፍቅረየሱስ፤ በእነዚህ ሥፍራዎችም 34 በመቶ በግብርና የሚተዳደር አርሶ አደር በመኖሩ ዘርፈ ብዙ ጠቀሜታ ያላቸው እንደ አቡ ካዶ ፓፓያና ሙዝ ያሉ ፍራፍሬዎችን በመትከል ጎርፍ ወደ ሐይቅ እንዳይገባ በማድረግ ጎን ለጎንም ምርቶችን ወደ ገበያ በማውጣት እንዲጠቀሙ ያደርጋል ብለዋል። በመሆኑም ማኅበረሰቡ ለተከላው የሚያደርገውን ርብርብ በእንክብካቤው ወቅትም ትልቅ ሚና መወጣት እንዳለበት አስገንዝበዋል።
አዲስ ዘመን ሰኔ 5/2012አዲሱ ገረመው